RESOLUCIÓN do 12 de xaneiro de 2009 pola que se anuncia a convocatoria pública de subvencións ás industrias culturais para o ano 2009.
AXENCIA GALEGA DAS INDUSTRIAS CULTURAIS — III. OUTRAS DISPOSICIÓNS — 28/01/2009

A Axencia Galega de Industrias Culturais (Agadic) é unha entidade de dereito público con persoalidade xurídica propia, patrimonio propio e autonomía na súa xestión, que ten por obxecto o impulso e a consolidación do tecido empresarial no sector cultural galego, segundo o previsto nos artigos 3, 4 e 5 da Lei 4/2008, do 23 de maio, de creación da Axencia Galega das Industrias Culturais. A Axencia Galega das Industrias Culturais é o organismo en que a Xunta de Galicia, coa participación necesaria dos sectores culturais implicados, centraliza os programas de apoio destinados a reforzar o papel dos creadores individuais, empresas e industrias culturais privadas, dentro do obxectivo xenérico de promoción e fomento da cultura galega impulsado pola Consellería de Cultura e Deporte. A axencia substitúe o Instituto Galego das Artes Escénicas e Musicais (IGAEM), creado, por Lei 4/1989, do 21 de abril, modificada posteriormente pola Lei 2/1991, do 14 de xaneiro. O obxectivo da axencia é
consolidar o tecido industrial no sector cultural galego para promover un tecido empresarial capitalizado, competitivo e innovador, fomentar a creación e potenciar a comercialización de bens e servizos culturais de calidade, favorecendo a difusión da lingua e da cultura galegas como elementos singularizadores. A axencia pretende fomentar a demanda de produtos culturais na sociedade galega e, pola súa vez, aumentar a exportación. Os destinatarios da axencia son as empresas culturais privadas dedicadas principalmente á produción, distribución ou comercialización de produtos culturais incorporados en calquera clase de soporte, así como de espectáculos ao vivo.
As liñas de actuación do IGAEM prestaban unha especial atención ao apoio e ao crecemento e consolidación das empresas de artes escénicas e musicais e á constitución dun mercado amplo e dinámico. O marco regulador das medidas de apoio á actividade escénica e musical caracterizábase pola potenciación das políticas públicas de fomento das artes escénicas e musicais, a apertura das convocatorias de subvencións ás empresas e creadores do ámbito da música e a danza, o tratamento do teatro e do conxunto das artes escénicas como industria cultural, a valoración especial da creación de autores galegos actuais e o apoio á distribución exterior da produción escénica e musical. A convocatoria de axudas e subvencións correspondente ao exercicio 2008 supuxo a posta en marcha dalgunhas medidas que anticipaban os instrumentos de apoio ás empresas culturais propios da Axencia Galega de Industrias Culturais, como o Programa crédito-cultura.
Coa convocatoria de subvencións ao sector escénico e musical para o exercicio 2009 a Axencia Galega de Industrias Culturais dá continuidade ao marco de apoio ao sector establecido no ano 2006. Esta continuidade resulta compatible coa profundización naquelas medidas que contribúen a unha maior potenciación da industria escénica e musical galega. Entre estas propostas de mellora pódense destacar as seguintes:
1. A aplicación transversal a todas as disciplinas artísticas dunha parte da oferta de programas que se estaban a desenvolver para o sector das artes escénicas e musicais e que pasan a dar servizo a outros sectores como os das artes visuais e o libro.
2. A continuidade do esforzo orzamentario en materia de políticas de apoio ás industrias culturais no sector escénico e musical, cun incremento nas dotacións das axudas á actividade escénica do 18%, pasando de 1.240.000 euros a 1.450.000 euros. Este incremento, que supera os obxectivos establecidos para o exercicio 2009 no Plan Galego das Artes Escénicas, supón multiplicar por tres as dotacións orzamentarias existentes para axudas á produción no exercicio 2005.
3. A posta en marcha do Programa compañías residentes, encamiñado a facilitar de forma progresiva a estabilidade das estruturas produtivas e a súa fixación a espazos escénicos.
4. A introdución de criterios de discriminación positiva na baremación dos proxectos escénicos obxecto de apoio pola Axencia Galega das Industrias Culturais.
Por outra banda, suprímense as modalidades de subvencións ás dotacións e investimentos para a Rede Galega de Teatros e Auditorios, que pasan a ser xestionadas pola Dirección Xeral de Creación e Difusión Cultural.
Estas axudas están sometidas ao réxime de minimis, nos termos establecidos no Regulamento (CE) nº 1998/2006 da Comisión, do 15 de decembro, relativo á aplicación dos artigos 87 e 88 do tratado CE ás axudas de minimis. Esta circunstancia farase constar expresamente na resolución das solicitudes de subvención.
Por todo isto, en consonancia cos seus obxectivos inmediatos, apróbase a convocatoria pública de subvencións ás industrias culturais para o exercicio 2009, de acordo coas seguintes bases:
Capítulo I
Ámbito e réxime das subvencións
Primeira.-Obxecto, finalidade, principios de xestión e ámbito de aplicación.
1. Esta resolución, no desenvolvemento das funcións e obxectivos encomendados e previstos na Lei 4/2008, do 23 de maio, de creación da Axencia Galega das Industrias Culturais, ten por obxecto fixar as bases, en réxime de concorrencia competitiva, que regularán o réxime de subvencións establecidas pola Agadic para contribuír á promoción das industrias culturais, dentro do marco das competencias deste organismo; procedéndose á súa convocatoria para o presente ano 2009.
2. Estas axudas están sometidas ao réxime de minimis, nos termos establecidos no Regulamento (CE) nº 998/2006 da Comisión, do 15 de decembro, relativo á aplicación dos artigos 87 e 88 do Tratado CE ás axudas de minimis (DOUE L 379, do 28 de decembro de 2006). Esta circunstancia farase constar expresamente na resolución das solicitudes de subvención.
As solicitudes, tramitación e concesión destas axudas e subvencións axustaranse ao disposto na Lei 16/2008, do 23 de decembro, de orzamentos xerais da Comunidade Autónoma de Galicia para o ano 2009; na Lei 9/2007, do 13 de xuño, de subvencións de Galicia; no Decreto autonómico 287/2000, do 21 de novembro, en canto non estea expresamente derrogado e non se opoña ao estipulado na Lei de subvencións de Galicia; e con carácter supletorio, no que resulte de aplicación a Lei 38/2003, do 17 de novembro, xeral de subvencións.
3. A xestión deste programa realizarase de acordo cos seguintes principios:
a) Publicidade, concorrencia, obxectividade, transparencia, igualdade e non discriminación.
b) Eficacia no cumprimento dos obxectivos fixados pola administración outorgante.
c) Eficiencia na asignación de efectivos e na utilización de recursos públicos.
Segunda.-Beneficiarios.
1. Dentro dos límites orzamentarios e de acordo coas condicións e criterios que se establecen nestas bases, poderán acceder a estas axudas as persoas físicas e xurídicas, así como as sociedades civís e comunidades de bens -ou calquera outra agrupación de persoas sen personalidade xurídica propia-, así como as unións temporais de empresas, que cumpran cos requisitos específicos que se sinalan nesta resolución para cada modalidade de subvención, así como os requisitos referidos no artigo 10 da Lei de subvencións de Galicia.
2. Non poderán obter a condición de beneficiarios as persoas ou entidades en que concorra algunha das prohibicións establecidas nos termos previstos no artigo 10 da Lei 9/2007, do 13 de xullo, de subvencións de Galicia. En todo caso, os solicitantes presentarán unha declaración responsable de non estar incursos en tales circunstancias, consonte co modelo establecido no anexo II desta convocatoria.
Capítulo II
Modalidades de axuda: normas xerais
Terceira.-Réxime regulador, modalidades de axuda, imputación de créditos e contía de cada modalidade.
1. O procedemento de concesión destas axudas tramitarase a través do réxime de concorrencia competitiva, de acordo cos criterios de valoración fixados nesta convocatoria para cada tipo ou modalidade de axuda, coas salvidades establecidas nos capítulos respectivos das modalidades B e D, así como na modalidade A2 (subvencións a compañías residentes) e as subvencións para a continuidade da actividade escénica (modalidade A), relativas ao procedemento recollido no artigo 19.2º da Lei de subvencións de Galicia.
2. As subvencións convocadas imputaranse con cargo ao crédito que se sinala e a súa concesión estará suxeita á existencia de crédito axeitado e suficiente. O seu pagamento financiarase con cargo aos créditos das aplicacións orzamentarias que se determinen logo da aprobación dos orzamentos xerais da comunidade autónoma para o exercicio correspondente.
3. As modalidades de subvención que comprende a esta convocatoria son as que seguen:
A. Subvencións á actividade escénica.
a.1. Subvencións á nova creación.
a.2. Subvencións a compañías residentes.
a.3. Subvencións á actividade escénica no ámbito do teatro.
a.4. Subvencións á actividade escénica no ámbito da danza.
a.5. Subvencións á actividade escénica no ámbito da maxia.
B. Programa crédito-cultura.
C. Subvencións á promoción e difusión de traballos discográficos.
D. Subvencións á distribución.
d.1. Subvencións á distribución exterior.
d.2. Subvencións para a asistencia a feiras e outras plataformas de distribución.
d.3. Subvencións á distribución de espectáculos en feira.
E. Subvencións a salas de teatro e artes escénicas de titularidade privada.
F. Subvencións para o asociacionismo profesional no ámbito das artes escénicas e musicais.
4. O importe global máximo das subvencións anteriormente detalladas será de 2.275.000 euros (dous millóns douscentos setenta e cinco mil euros); suma que irá con cargo ás aplicacións orzamentarias 12.A1.432B.770.0 (no suposto da modalidade A), 12.A1.432B.470.0 (no suposto das modalidades B, C, D e E), e 12.A1.432B.481.0 (no suposto da modalidade F) do exercicio de gastos da Agadic, previstos inicialmente para o vixente período orzamentario. Estas contías están recollidas na Lei 16/2008, do 23 de decembro, de orzamentos xerais da Comunidade Autónoma de Galicia para o ano 2009, teñen carácter anual e constitúen o importe global das aplicacións para o financiamento desta convocatoria de subvencións públicas.
5. O importe global máximo previsto no punto anterior distribuirase entre as referidas modalidades de subvención, asignándoselles as seguintes contías máximas:
A. Para as subvencións á actividade escénica, 1.450.000 euros.
B. Para o Programa crédito-cultura, 40.000 euros.
C. Para as subvencións á promoción e difusión de traballos discográficos, 90.000 euros.
D. Para as subvencións á distribución, 385.000 euros.
E. Para as subvencións a salas de teatro e artes escénicas privadas, 200.000 euros.
F. Para as subvencións para o asociacionismo profesional no ámbito das artes escénicas e musicais, 110.000 euros.
6. Os importes previstos poderán ser incrementados ao longo do exercicio, nos supostos establecidos no artigo 31.2º da Lei de subvencións de Galicia, e previa declaración de dispoñibilidade de crédito, logo da modificación orzamentaria que proceda. Se é o caso, a ampliación de crédito deberá publicarse nos mesmos medios que esta convocatoria, sen que tal publicidade implique a apertura de prazo para presentar novas solicitudes nin o inicio de novo cómputo de prazo para resolver.
Capítulo III
Procedemento: solicitudes, valoración e xustificación
Cuarta.-Inicio do procedemento: solicitudes e presentación das instancias.
1. As solicitudes de subvencións dirixiranse ao director da Agadic, deberán axustarse ao modelo publicado no anexo I desta resolución. Poderán presentarse nos servizos, rexistros e oficinas correspondentes da Comunidade Autónoma de Galicia, así como nos rexistros doutras administracións públicas, consonte co establecido no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, e na súa disposición adicional 18ª.
2. Estas bases, así como as solicitudes e os anexos que se acompañan, estarán dispoñibles nas dependencias desta axencia e na súa páxina web, quedarán tamén expostas no taboleiro de anuncios da Agadic, e debidamente publicadas no Diario Oficial de Galicia.
Quinta.-Prazos para a instrución e tramitación das solicitudes.
1. O prazo para a presentación das solicitudes -sen prexuízo das especificidades propias previstas para as modalidades B e D- será dun mes, contado a partir do día seguinte ao da publicación desta resolución no Diario Oficial de Galicia (DOG). De caer en inhábil o derradeiro día de prazo, entenderase prorrogado ata o primeiro día hábil inmediatamente seguinte a aquel.
2. Se a solicitude non estivese debidamente cuberta, non se achegase a documentación exixida ou non se reunisen os requisitos sinalados na normativa da convocatoria ou os que con carácter xeral se indican no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, o interesado será requirido para que no prazo de 10 días hábiles, contados desde o día seguinte á notificación do requirimento, emende o defecto advertido, a falta detectada ou presente os documentos preceptivos; indicándose, ademais que, de non o facer, terase por desistido na súa petición, logo de resolución que declarará esta circunstancia e que deberá ser ditada nos termos previstos no artigo 42 da dita lei, segundo o previsto no seu artigo 71.
Sexta.-Documentación xeral requirida aos solicitantes.
1. Ás solicitudes dos interesados acompañaranse os documentos e informacións previstos no parágrafo seguinte, salvo que a documentación exixida xa estivese en poder da Agadic; neste caso, o solicitante poderá acollerse ao establecido na letra f) do artigo 35 da Lei 30/1992, quedando eximido da súa presentación, sempre e cando así o faga constar e especifique a data e o órgano ou a procedencia en que foron presentados ou emitidos, e cando non transcorresen máis de cinco anos desde a finalización do procedemento ao que correspondan; todo isto de conformidade co estipulado no artigo 20.3º da Lei de subvencións de Galicia.
2. Ademais da solicitude mencionada na base cuarta desta resolución, os interesados nestas subvencións presentarán, con carácter xeral, a seguinte documentación, mediante orixinal ou fotocopia compulsada ou debidamente autenticada:
1º Se o solicitante é unha persoa física, orixinal ou fotocopia compulsada do seu documento nacional de identidade, do pasaporte ou documento equivalente, de ser estranxeiro, así como certificado de estar dado de alta no imposto de actividades económicas, na epígrafe/subepígrafe que corresponda.
2º Se o solicitante é unha persoa xurídica, orixinal ou fotocopia compulsada do CIF ou documento equivalente; certificado destar dado de alta no imposto de actividades económicas, na epígrafe e subepígrafe que corresponda; orixinal ou fotocopia compulsada dos estatutos rexistrados e escrituras de constitución inscritos no rexistro mercantil ou o que corresponda; e documentación que acredite de forma suficiente a representación e identidade de quen asina a solicitude (DNI ou pasaporte), xunto co certificado do acordo de solicitude da axuda ou da autorización da persoa que a asine no nome da entidade.
No suposto de tratarse de sociedades civís e comunidades de bens -ou calquera outra agrupación de persoas sen personalidade xurídica propia-, deberán nomear un representante ou apoderado legal único da agrupación, con poderes bastantes para cumprir as obrigas que, como beneficiario, lle corresponden á agrupación (deberán facer constar tal circunstancia tanto na solicitude como na aceptación da concesión da axuda, debendo igualmente facer constar expresamente os compromisos de execución asumidos por cada membro da agrupación, así como o importe de subvención que se aplicará a cada un).
Igualmente, deberá exixírselle a este tipo de agrupacións sen personalidade xurídica propia o compromiso de non disolución destas durante todo o tempo que dure a actividade subvencionada, consonte co artigo 8 da Lei 9/2007, do 13 de xuño, de subvencións de Galicia.
3º Ficha de transferencia bancaria e/ou certificación da entidade financeira acreditativa de que o solicitante é titular da conta (anexo III).
4º Declaración comprensiva de todas as solicitudes efectuadas ou concedidas para a mesma finalidade das administracións públicas competentes ou doutros entes públicos, así como das axudas concedidas en réxime de minimis ou, de ser o caso, declaración de que non solicitou ou percibiu outros ingresos ou subvencións (anexo II).
5º Documentación específica para cada tipo ou modalidade de axuda a que se presenten as persoas interesadas, que se recollen nos capítulos seguintes desta convocatoria.
3. A presentación da solicitude de concesión de subvención por parte do interesado comportará a autorización automática á Agadic para que esta poida solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a consellería competente en materia de economía e facenda da Xunta de Galicia. Porén, o solicitante poderá denegar expresamente tal consentimento mediante escrito presentado ante o órgano xestor, debendo presentar, neste caso, os certificados indicados nos termos previstos regulamentariamente.
Sétima.-Procedemento de concesión das subvencións: instrución e competencia para a avaliación das solicitudes.
1. A dirección da Agadic, directamente ou a través dos seus servizos administrativos, actuará como órgano instrutor do procedemento, nos termos previstos no artigo 21 da Lei 9/2007, do 13 de xuño, de subvencións de Galicia, correspondéndolle realizar de oficio cantas actuacións considere necesarias para a determinación, coñecemento e comprobación dos datos en virtude dos que se debe pronunciar a resolución. En particular, terá atribuídas especificamente as seguintes funcións:
1. Examinar as solicitudes e documentación presentadas.
2. Requirir das persoas solicitantes a emenda, ou achega da documentación que resultase de obrigado cumprimento.
3. Formular a proposta de resolución, debidamente motivada.
2. Co fin de facilitar unha mellor avaliación das solicitudes, poderá pedirse información complementaria aos interesados, así como doutros servizos da Consellería de Cultura e Deporte, ou dos profesionais ou expertos consultados. En todo caso, a Dirección da Agadic poderá requirir aos solicitantes para que proporcionen calquera información aclaratoria que resulte necesaria para a xestión da súa solicitude.
3. Para a concesión das subvencións nas súas distintas modalidades e variedades, serán tidos en consideración os criterios e puntuacións que se relacionan e prevén nos capítulos V e seguintes desta resolución, para cada tipo ou modalidade de subvención.
4. As comisións de valoración as que se refire a cláusula seguinte examinarán os proxectos, tendo en conta os criterios de valoración que en cada modalidade se especifican nos indicados capítulos desta normativa. Así mesmo, elaborarán un informe preceptivo, que non será vinculante, relacionando os proxectos examinados por orde de prelación.
5. Unha vez entregado o informe preceptivo por parte da comisión de valoración, a dirección da Agadic elaborará a proposta de resolución, indicando o número de solicitudes subvencionadas e o importe económico da subvención correspondente a cada unha delas.
6. Non obstante o disposto, e para o suposto dos subtipos B e D (para as modalidades do Programa crédito-cultura, así como nas subvencións á distribución), así como na modalidade A2 e as subvencións para a continuidade da actividade escénica (modalidade A), tramitarase mediante un procedemento abreviado no que o informe e a proposta de resolución efectuaranse nun único acto pola dirección da axencia, elevándose á presidencia da Agadic para a súa aprobación posterior, consonte co procedemento previsto nos artigos 19.2º e 22 da Lei 9/2007, do 13 de xuño, de subvencións de Galicia.
No suposto das modalidades B e D, ao tratarse dunha convocatoria aberta ao longo do ano que dispón do crédito vixente en actos sucesivos de adxudicación, a Agadic publicará no DOG o esgotamento da partida orzamentaria asignada, así como a inadmisión de ulteriores solicitudes destinadas a participar dos indicados subtipos de subvención. Desde o momento en que se esgote o crédito orzamentario non serán outorgadas novas subvencións a estas modalidades, sen prexuízo do cumprimento do disposto no artigo 31.4º da Lei de subvencións de Galicia.
Oitava.-Comisións de valoración.
1. Para a avaliación das solicitudes presentadas, constituirase unha comisión de valoración (ou comisión avaliadora), da que non poderán formar parte aquelas persoas que estean directa ou indirectamente relacionadas cos expedientes obxecto de valoración. Tanto esta comisión como o órgano instrutor especificado na base anterior poderán solicitar dos interesados cantos datos e acreditacións xulguen necesarios para unha máis correcta baremación dos proxectos.
2. Existirán catro comisións de valoración: unha para as modalidades de axudas á actividade escénica no ámbito da danza, do teatro de actor e de monicreques (modalidades A.3, A.4 e A.5), outra para a modalidade de axudas á nova creación (modalidade A.1), outra para a modalidade de subvencións á promoción e difusión de traballos discográficos (modalidade C) e outra para as restantes modalidades de axudas (modalidades E e F). Todas as comisións estarán integradas polo director da Agadic -ou persoa en que este delegue- como presidente da comisión; por un membro do cadro de persoal da Agadic (que exercerá as funcións de secretario da comisión, con voz e sen voto); e polos vogais establecidos no parágrafo seguinte para as distintas modalidades.
3. Os vogais das distintas comisións de valoración serán os seguintes:
a) Modalidade A.1 (axudas á nova creación):
1. Tres expertos/as externos, nomeados/as pola dirección da Agadic de entre persoas de recoñecido prestixio no mundo das artes escénicas -ámbito teatral e/ou coreográfico- en Galicia.
b) Modalidades A.3, A.4 e A.5 (axudas á actividade escénica no ámbito da danza, do teatro de actor e de monicreques:
1. Dous/Dúas técnicos/as integrantes do cadro de persoal da Agadic, dos grupos I e/ou II.
2. Tres expertos/as externos/as, nomeados/as polo director da Agadic de entre persoas de recoñecido prestixio no mundo das artes escénicas -ámbito teatral e/ou coreográfico- en Galicia, por proposta das entidades máis representativas do sector.
c) Modalidade C (promoción e difusión dos traballos discográficos):
Tres expertos/as externos/as, nomeados/as pola dirección da Agadic de entre persoas de recoñecido prestixio no mundo da música en Galicia, por proposta das entidades máis representativas do sector.
d) Restantes modalidades (E e F: salas de titularidade privada e asociacionismo profesional).
Tres vogais, designados de entre membros do cadro de persoal da axencia dos grupos I e II.
4. A condición de vogal da comisión ten carácter persoal, non podendo actuar por delegación nin ser substituído en ningún caso.
5. A comisión de valoración avaliará as solicitudes consonte cos criterios de valoración establecidos nestas bases para cada tipo e modalidade de subvención nas cláusulas que se detallan a seguir, emitirá un informe relacionando os proxectos examinados por orde de prelación, e indicará a puntuación asignada a cada un deles.
Novena.-Resolución da convocatoria.
1. Unha vez cumprido co disposto nas cláusulas anteriores, o órgano instrutor, á vista do expediente, da documentación requirida e do informe da comisión avaliadora, ditará a proposta de resolución correspondente, indicando o número de solicitudes subvencionadas e o importe económico da subvención correspondente a cada unha delas, que elevará á Presidencia da Agadic.
2. A Presidencia da Agadic, como órgano xerárquico superior responsable da resolución definitiva da convocatoria de subvencións, deberá ditar resolución expresa a este respecto. A indicada resolución deberá ditarse e publicarse no prazo máximo de nove meses, contado desde o día seguinte ao da publicación desta convocatoria pública, será motivada e fará mención expresa dos beneficiarios, da contía da axuda e dunha desestimación xeneralizada do resto dos proxectos solicitantes.
3. No prazo máximo de tres meses contados desde a data da resolución, publicarase no Diario Oficial de Galicia, e será inserido igualmente na páxina web desta axencia, a relación das subvencións concedidas con indicación da norma reguladora, beneficiario, crédito orzamentario, contía e finalidade da subvención. Porén, cando os importes das subvencións concedidas e individualmente consideradas sexan de contía inferior aos 3.000 euros, non será necesaria a publicación no Diario Oficial de Galicia, que será substituída pola publicación das adxudicadas na páxina web da Agadic.
A súa notificación ás persoas adxudicatarias da subvención cursarase no prazo dos 10 días hábiles seguintes ao da súa adopción. Transcorrido o prazo máximo previsto para resolver o procedemento sen que se ditase ou publicase resolución expresa, poderase entender que esta é desestimatoria por silencio administrativo da solicitude de concesión da subvención.
4. A resolución de concesión de subvencións ditada é definitiva na vía administrativa, consonte a Lei 4/2008, do 23 de maio, de creación da Axencia Galega das Industrias Culturais e a Lei 9/2007, de subvencións de Galicia, e contra dela cabe interpor recurso de reposición ante a Presidencia do Consello de Dirección da Axencia Galega das Industrias Culturais no prazo dun mes, contado desde o día seguinte á data da súa publicación no DOG ou o da súa notificación e ante o mesmo órgano que a ditou, de acordo co disposto nos artigos 114 e 115 da Lei 30/1992, do 26 de novembro, de réxime xurídico das administracións públicas e do procedemento administrativo común, na súa redacción dada pola Lei 4/1999, do 13 de xaneiro.
Décima.-Pagamento e xustificación: documentación requirida.
1. O pagamento das axudas farase efectivo a partir da data da resolución definitiva de concesión e realizarase dunha soa vez, sempre e cando se acreditase que a actividade foi executada de acordo co programa e/ou proxecto presentados, e se xustifique correctamente o seu emprego; todo isto sen prexuízo do réxime de pagamentos anticipados.
2. A Agadic -consonte coas previsións estipuladas no artigo 31.6º da Lei de subvencións de Galicia, e tendo en conta as excepcións previstas para a modalidade de subvencións á actividade escénica- poderá realizar un pagamento anticipado da subvención de ate o 60% como máximo do importe total concedido, como financiamento necesario para poder levar a cabo as actuacións inherentes á actividade subvencionada e logo de solicitude expresa do beneficiario e presentación de certificación do inicio dos traballos. O importe restante aboarase tras a acreditación polo beneficiario do cumprimento total das obrigas establecidas nestas bases.
3. O prazo de xustificación da subvención percibida rematará nos períodos expresamente previstos nos capítulos seguintes para cada modalidade. A partir da data límite de xustificación prevista para cada tipo o crédito orzamentario quedará anulado, perdendo o adxudicatario todo dereito a cobrar a subvención concedida inicialmente.
Así mesmo, a documentación específica requirida para o aboamento de cada modalidade ou submodalidade de subvención, e que deberá presentar a persoa beneficiaria, será a recollida nos capítulos V e seguintes desta resolución.
4. Cando concorran varias subvencións solicitadas e concedidas ao mesmo beneficiario e polo mesmo órgano concedente, só será necesario que presente dunha soa vez a documentación que resulte coincidente, tanto na fase de solicitude (prevista nas cláusulas cuarta a sexta destas bases), como na de xustificación do pagamento.
5. Non poderá realizarse, en ningún caso, o pagamento da subvención outorgada en canto o beneficiario non figure ao día do cumprimento das súas obrigas tributarias estatais, autonómicas e da Seguridade Social, sexa debedor en virtude de resolución declarativa da procedencia de reintegro ou teña algunha outra débeda pendente, por calquera concepto, coa Administración pública da Comunidade Autónoma Galega, estando autorizada a Agadic (consonte co previsto na cláusula 6ª, parágrafo 3 desta resolución) para proceder á comprobación e conseguinte verificación destes datos.
6. Será requisito necesario para o pagamento da subvención outorgada a entrega dunha declaración complementaria do establecido na base sexta, 2.4ª, do conxunto das axudas solicitadas, tanto das aprobadas ou concedidas como das pendentes de resolución para o mesmo proxecto das distintas administracións públicas competentes ou outros entes públicos, así como das axudas concedidas en réxime de minimis.
7. Igualmente, será requisito necesario para o pagamento da subvención outorgada a xustificación e o debido cumprimento da totalidade das obrigas económicas e de actividades correspondentes ás subvencións que fosen concedidas pola Agadic durante o exercicio 2008.
Capítulo IV
Incompatibilidades e obrigas
Décimo primeira.-Obrigas dos beneficiarios.
1. Os beneficiarios destas axudas adquiren as obrigas que se reflicten nesta resolución e no resto da normativa de aplicación e, con carácter xeral, as que se relacionan a continuación:
1º Comunicar a Agadic a aceptación por escrito da subvención concedida no prazo máximo de 10 días hábiles, contados a partir do día seguinte ao da notificación da resolución de concesión. Transcorrido este prazo sen comunicarse esta aceptación ou sen producirse manifestación expresa, entenderase como tacitamente aceptada.
2º Realizar a actividade que fundamenta a concesión da subvención -de acordo co programa ou proxecto presentado- durante o tempo máximo que se estableza e, en todo caso, antes do fin do prazo límite para a súa xustificación.
3º Xustificar a subvención concedida nos termos establecidos nos puntos ulteriores para cada modalidade.
4º Someterse ás actuacións de comprobación, control e inspección que efectúe o órgano concedente e ás de control financeiro que corresponden á Intervención Xeral da Comunidade Autónoma, ás previstas na lexislación do Tribunal de Contas e do Consello de Contas, ou a outros órganos da Administración estatal ou da Unión Europea, aos que se facilitará canta información lles sexa requirida para este efecto, todo isto de conformidade co disposto na Lei 9/2007, de subvencións de Galicia, e demais normativa regulamentaria de desenvolvemento.
5º Comunicar ao órgano concedente a obtención doutras subvencións, ingresos, axudas ou recursos para a mesma finalidade, procedentes de calquera das administracións públicas ou entes públicos autonómicos, nacionais ou internacionais, así como calquera outra modificación das circunstancias que no seu día foron tidas en conta para a súa concesión, e dos compromisos e obrigas asumidos polos beneficiarios. Esta comunicación deberá efectuarse no momento en que se coñeza e, en todo caso, con anterioridade á xustificación da aplicación dada aos fondos percibidos.
6º Os beneficiarios terán a obriga de dar a axeitada publicidade do carácter público do financiamento dos programas, actividades, investimentos ou actuacións de calquera tipo que sexan obxecto de subvención mediante a incorporación de forma visible nos materiais que se utilicen para a súa difusión do logotipo da Agadic, coa súa adscrición á Consellería de Cultura e Deporte da Xunta de Galicia, respectando as súas normas de identidade corporativa, inseríndoo nun lugar preferente ou, cando menos, en igualdade de condicións que a entidade subvencionada.
7º Dispoñer dos libros contables, rexistros dilixenciados e demais documentos debidamente auditados nos termos exixidos pola lexislación mercantil e sectorial aplicable ao beneficiario para cada caso, así como cantos estados contables e rexistros específicos lle sexan exixidos polas bases reguladoras das subvencións, coa finalidade de garantir o axeitado exercicio das facultades de comprobación e control.
8º Conservar os documentos xustificativos de aplicación dos fondos recibidos, incluídos os documentos electrónicos, en canto poidan ser obxecto das actuacións de comprobación e control previstas no número 5º deste punto e de conformidade co procedemento recollido nos artigos 23 e concordantes da Lei de réxime financeiro e orzamentario de Galicia.
9º Aqueloutras obrigas establecidas nos artigos 11 e concordantes da Lei 9/2007, do 13 de xuño, de subvencións de Galicia.
2. O incumprimento dos anteriores deberes previstos e obrigas por parte dos adxudicatarios dará lugar á exixencia das responsabilidades ou sancións previstas no título IV da indicada Lei galega 9/2007, sen prexuízo do disposto nas cláusulas 12ª á 14ª destas bases.
Décimo segunda.-Revogación e reintegro das subvencións.
1. Procederá a nulidade e revogación das subvencións concedidas, así como o reintegro total ou parcial das contías percibidas e a exixencia do xuro de mora correspondente desde o momento do pagamento da subvención ata a data en que se acorde a procedencia do reintegro, nos supostos de incumprimento das obrigas anteriormente sinaladas, nos casos e termos establecidos nos artigos 32 e 33 da Lei de subvencións de Galicia, e na normativa de desenvolvemento da dita disposición legal, e en particular polo incumprimento de calquera dos requisitos e obrigas estipulados nesta convocatoria pública.
2. O reintegro do importe percibido, cando proceda, rexerase polo procedemento establecido no artigo 38 e título VI da Lei 9/2007, do 13 de xuño, sen prexuízo do establecido no Real decreto lexislativo 5/2000, do 4 de agosto, polo que se aproba o texto refundido da Lei sobre infraccións e sancións na orde social.
Décimo terceira.-Incompatibilidades e concorrencia doutras axudas.
1. O importe das subvencións reguladas nesta resolución en ningún caso poderá ser de tal contía que, illadamente ou en concorrencia con outras subvencións, axudas ou patrocinios concedidos por outras administracións públicas ou entes públicos ou privados, autonómicos, nacionais ou internacionais, superen o 100% do custo da actividade subvencionada que desenvolverá o beneficiario, isto sen prexuízo das particularidades e especificidades previstas para cada tipo ou modalidade de axuda, previstas nas cláusulas que seguen.
2. Non se poderán imputar os mesmos gastos aos distintos tipos de subvención previstos nestas bases. Así mesmo, os gastos subvencionados non poderán servir como xustificación a subvencións de distintas convocatorias ou que afecten varios exercicios económicos, salvo nos casos expresamente previstos nestas bases.
3. Cando os proxectos, actuacións ou actividades obxecto de subvención fosen financiados, ademais, con fondos propios ou con outras subvencións ou recursos, deberá acreditarse na xustificación que se achegue o importe, a procedencia e a aplicación de tales fondos ás actividades subvencionadas.
4. Do mesmo xeito, e segundo as previsións contidas no artigo 27 da Lei 9/2007, de subvencións de Galicia, o beneficiario dunha subvención da Agadic unicamente poderá subcontratar total ou parcialmente a actividade subvencionada ate o 50% do seu importe, non podendo en ningún caso subcontratar unha única persoa física ou xurídica por máis do 25% do importe total da subvención outorgada, nin tampouco se poderán subcontratar as actividades que, aumentando o custo do proxecto subvencionado, non acheguen valor engadido ao seu contido.
Décimo cuarta.-Modificación da resolución de concesión.
1. Toda alteración das condicións tidas en conta para a concesión da subvención, e en todo caso a obtención concorrente doutras subvencións, axudas ou recursos -ou doutras achegas fóra dos casos permitidos nas normas reguladoras-, poderá dar lugar á modificación da resolución inicial de concesión e, eventualmente, á súa revogación nos termos establecidos na súa normativa reguladora; podendo en tal caso a Agadic proceder á reclamación e conseguinte reintegro, total ou parcial, da suma concedida á compañía adxudicataria nos termos anteriormente estipulados.
2. Do mesmo xeito, procederá o dito reintegro total ou parcial nos supostos previstos no título II da Lei 9/2007, do 13 de xuño, de subvencións de Galicia.
Capítulo V
Axudas á actividade escénica
1ª Finalidade da concesión: fomentar a actividade escénica, en calquera das súas modalidades e disciplinas artísticas, por parte de compañías profesionais con sede na Comunidade Autónoma de Galicia.
2ª Modalidades de subvención á actividade escénica:
A.1. Subvencións á nova creación.
A.2. Subvencións a compañías residentes.
A.3. Subvencións á actividade escénica no ámbito do teatro.
A.4. Subvencións á actividade escénica no ámbito da danza.
A.5. Subvencións á actividade escénica no ámbito da maxia.
Nas modalidades A.3, A.4 e A.5 os interesados poderán, así mesmo, optar entre dous tipos de axuda:
-Subvención para a produción e distribución dun espectáculo de nova produción.
-Subvención para a continuidade da actividade escénica. Esta opción só será admisible para aqueles solicitantes que fosen xa beneficiarios de subvencións á actividade escénica no exercicio 2008, na mesma modalidade, ou ben que, tendo presentado solicitude de subvención á actividade escénica no anterior exercicio e resultando esta denegatoria, producisen igualmente o espectáculo, cun orzamento non inferior aos 25.000 euros nin tampouco de contía inferior ao 50% do importe do proxecto presentado, no seu día, xunto coa Ficha de produción.
3ª Beneficiarios. Requisitos:
Os beneficiarios destas subvencións poderán ser aquelas persoas, físicas ou xurídicas, dedicadas profesionalmente á actividade teatral, da danza ou da maxia, con domicilio, sede social ou establecemento permanente na Comunidade Autónoma de Galicia, quedando exceptuadas as asociacións e restantes entidades sen fins de lucro. Para os efectos desta convocatoria de axudas, terán a consideración de actividade teatral o teatro de actor, teatro de monicreques, o circo e a lírica. Os requisitos xerais para os tipos ou variantes de subvención son:
-Acreditación da dedicación profesional á actividade teatral, da danza ou da maxia. No caso de sociedades, ter social ou estatutariamente como obxecto social o desenvolvemento de actividades de artes escénicas.
-Estar dado de alta no imposto de actividades económicas na epígrafe ou subepígrafe correspondente no exercicio económico 2009.
-Domicilio, sede social ou establecemento permanente na Comunidade Autónoma de Galicia.
No suposto da modalidade A.1, ademais dos requisitos anteriores, é preciso que cumpran cos seguintes:
1º) Maioría de capital social ou dereitos de propiedade (51%) titularidade de mozos e mozas menores de 35 anos.
2º) Maioría do elenco artístico (70%) integrada por mozos e mozas menores de 35 anos. Para estes efectos contabilizaranse dentro do elenco artístico os actores/bailaríns protagonistas e principais, e os actores/bailaríns secundarios e do elenco, cun coeficiente corrector do 50%.
3º) Antigüidade da compañía non superior aos 5 anos. Para estes efectos, a constitución e antigüidade da compañía contabilizarase desde a data da alta no IAE, na actividade de produción ou distribución de espectáculos de artes escénicas.
No caso de espectáculos de creación contemporánea, non serán tidos en consideración os requisitos 1º e 3º anteriormente sinalados.
No suposto da modalidade A.2, é preciso que cumpran cos seguintes requisitos:
1º) Ingresos brutos anuais superiores a 200.000 euros no último ano ou 150.000 euros en media dos últimos 3 anos, no caso de compañías de teatro de actor, e superiores a 140.000 euros no último ano ou 100.000 euros en media dos últimos 3 anos, no caso de compañías de danza e teatro de monicreques.
2º) Existencia dun compromiso de financiamento por parte dunha administración local non inferior a 50.000 euros anuais, no caso de teatro de actor, e 30.000 euros anuais, no caso de danza e teatro de monicreques.
3º) Residencia nun espazo escénico de titularidade pública ou privada:
-No caso de espazos de titularidade pública, o acordo de cesión de uso deberá superar os 180 días anuais.
-No caso de espazos de titularidade privada, deberá acreditarse a propiedade ou usufruto e un compromiso mínimo de programación de 60 funcións anuais (incluídas as contempladas no punto 4º).
4º) Acreditación dun compromiso mínimo de produción e programación anual, consistente na produción dun espectáculo e a realización de 36 funcións de calquera dos espectáculos da compañía no espazo escénico de residencia (até un 50% das funcións poderán realizarse noutros espazos do municipio). Para estes efectos, aplicarase a seguinte ponderación para o cálculo da suma de funcións realizadas: espectáculos de 1 actor, coeficiente 0,50; espectáculos de 2 a 4 actores, coeficiente 1; e espectáculos de 5 ou máis actores, coeficiente 1,5.
5º) Antigüidade mínima de 5 anos na actividade de produción e distribución de espectáculos de artes escénicas.
4ª Contía das subvencións e límites mínimos e/ou máximos:
a) Importes mínimos e máximos das subvencións:
-Subvencións á nova creación: de 12.000 a 30.000 euros.
-Subvencións a compañías residentes: de 80.000 a 150.000 euros. No caso de compañías de teatro de monicreques o mínimo será de 40.000 euros e o máximo de 100.000 euros.
-Subvencións á actividade escénica no ámbito do teatro: de 30.000 a 85.000 euros. No caso de espectáculos de teatro de monicreques, o mínimo será de 15.000 euros.
-Subvencións á actividade escénica no ámbito da danza: de 12.000 a 85.000 euros.
-Subvencións á actividade escénica no ámbito da maxia: de 18.000 a 85.000 euros.
Os importes mínimos da subvención non serán aplicables na submodalidade para a continuidade da actividade escénica.
b) Determinación da contía nas subvencións para a continuidade da actividade escénica:
O importe determinarase, para os proxectos subvencionados no exercicio anterior, mediante a aplicación das seguintes porcentaxes sobre a subvención xa concedida pola anterior convocatoria:
-O 75% da subvención concedida no exercicio anterior, cando esta fose superior aos 60.000 euros.
-O 80% da subvención concedida no exercicio anterior, cando esta fose superior aos 30.000 euros e igual ou inferior aos 50.000 euros.
-O 90% da subvención concedida no exercicio anterior, cando esta fose igual ou inferior aos 30.000 euros.
Cando o espectáculo vaia ser obxecto dunha distribución preferente no exterior, esta porcentaxe poderá ser incrementada nun 20%, debendo a compañía acreditar a realización de polo menos o 40% das funcións contempladas na cláusula 12ª a) en teatros e auditorios situados fóra de Galicia.
No caso de espectáculos que fosen producidos pero non subvencionados durante o ano inmediatamente anterior, o importe da subvención determinarase mediante a aplicación das seguintes porcentaxes sobre o orzamento executado no exercicio anterior:
-O 40% do orzamento executado no exercicio anterior, cando este fose superior aos 60.000 euros.
-O 50% do orzamento executado no exercicio anterior, cando este fose superior aos 30.000 euros e igual ou inferior aos 60.000 euros.
-O 60% do orzamento executado no exercicio anterior, cando este fose igual ou inferior aos 30.000 euros.
Terá a consideración de orzamento executado no exercicio anterior, o gasto de produción e distribución do espectáculo contabilizado desde 1 de xaneiro de 2008 ata tres meses despois da data de estrea, co límite do 31 de decembro de 2008. Para o cómputo do gasto serán de aplicación os límites orzamentarios e as exclusións establecidas nesta convocatoria.
c) Determinación da contía no suposto de subvencións para a produción e distribución dun espectáculo de nova creación (A1) ou de nova produción (A3, A4, A5):
Na modalidade A.1 o importe da axuda determinarase, para os proxectos previamente seleccionados, mediante a aplicación dunha porcentaxe sobre o orzamento de gastos do proxecto achegado polo solicitante. Para estes únicos efectos, o orzamento de gastos do proxecto estará condicionado ao cumprimento dos seguintes límites:
-Nas modalidades A.3, A.4 e A.5, o 55% dos ingresos totais da empresa no exercicio anterior ou, de ser a cantidade maior, da media dos ingresos totais da empresa nos últimos tres anos. No ámbito da danza, a porcentaxe que se vai aplicar será do 70%. Ademais, deberá condicionarse igualmente o orzamento á cantidade resultante da suma do orzamento de produción, excluídos os gastos de persoal, cun máximo de 40.000 euros, máis 12.000 euros por actor/bailarín/músico protagonista, 9.000 euros por actor/bailarín/músico principal, 6.000 euros por actor/bailarín/músico secundario e 5.000 euros por actor/bailarín/músico do elenco.
-Na modalidade A.1, o 65% dos ingresos totais da empresa no exercicio anterior ou, de ser a cantidade maior, da media dos ingresos totais da empresa nos últimos 3 anos. Cando os ingresos anuais fosen inferiores a 65.000 euros, poderá aplicarse o límite por elenco, coa cantidade resultante de sumar 15.000 euros polo primeiro actor/bailarín/músico e 5.000 euros por cada un dos seguintes.
A porcentaxe que se aplicará sobre os custos totais do proxecto poderá variar por tramos, en función dos diferentes orzamentos de produción e da orde de prelación no informe da comisión de valoración. A resolución de concesión especificará o importe da subvención concedida, así como o importe total do proxecto que se deberá xustificar. O importe da subvención concedida deberá estar comprendido entre os límites mínimo e máximo establecidos no parágrafo a) desta epígrafe.
O importe máximo total da subvención concedida pola Agadic non poderá superar o 80% dos custos totais do proxecto no caso da produción da modalidade A.3 e A.5, e do 90% no caso da produción da modalidade A.4. Na epígrafe de axudas incluídas na modalidade A.1 non serán de aplicación as porcentaxes máximas de subvención. En calquera caso, o importe máximo total das subvencións das distintas administracións públicas non poderá superar, en ningún caso, o 100% dos custos totais do proxecto.
d) Determinación da contía no suposto de compañías residentes:
Nas subvencións para compañías residentes, o importe determinarase mediante a aplicación das seguintes regras de cálculo:
-A subvención non poderá exceder o 50% dos ingresos anuais da compañía, calculados en media dos últimos tres exercicios pechados.
-A subvención non excederá do duplo do compromiso financeiro da Administración local.
Para os efectos da determinación do importe efectivo do compromiso financeiro da Administración local non se contabilizarán aqueles fondos destinados á subcontratación de servizos artísticos con terceiras entidades, así como calquera outra transferencia de fondos en que a compañía actúe como mero intermediario fronte ao provedor ou destinatario final. Poderán contabilizarse os gastos de mantemento e funcionamento ordinario do espazo escénico (subministracións, seguros, limpeza, seguridade e outros análogos), durante o período de residencia, co límite do 30% da achega.
e) No momento de adxudicación da subvención, a entidade beneficiaria deberá remitir ao Agadic (ademais da declaración de aceptación da subvención nos termos establecidos na cláusula 11ª, punto 1.1º desta convocatoria), a ficha de produción (anexo IV) e o plan económico financeiro (anexo VIII), adaptados á subvención concedida. Esta documentación deberá remitirse no prazo máximo dun mes, contado desde a notificación da resolución de concesión.
5ª Criterios de valoración e baremación:
A valoración das solicitudes presentadas realizarase con base na información referida na base sexta desta convocatoria e á documentación específica que se exixe no apartado 9º deste capítulo, de acordo cos seguintes criterios:
a) Subvencións para a continuidade da actividade escénica e subvencións a compañías residentes: nesta modalidade de subvencións a concesión será automática, sempre que se cumpran todos os requisitos exixidos nesta resolución de convocatoria.
b) Subvencións para a produción e distribución dun espectáculo de nova creación: baremos de selección para Nova creación (modalidade A.1).
A. Interese artístico: 50 puntos.
a.1. Calidade do proxecto: 25 puntos (valoración pola comisión nunha escala do 1 ao 25).
a.2. Autoría galega da obra: 10 puntos. Detalle da puntuación:
Autores galegos vivos menores de 35 anos: 10 puntos.
Outros autores galegos vivos: 7 puntos.
Outros autores galegos: 3 puntos.
Non serán subvencionadas as obras derivadas recollidas no artigo 11 do Real decreto lexislativo 1/1996, do 12 de abril, polo que se aproba o texto refundido da Ley de propiedade intelectual, regularizando, aclarando e harmonizando as disposicións legais vixentes sobre a materia. A consideración de obra orixinal estará suxeita ao rexistro dos dereitos de autor. O rexistro deberá ser efectivo con anterioridade ao cobramento da subvención.
a.3. Innovación dramatúrxica: 12 puntos (valoración dada pola comisión nunha escala do 1 ao 12).
a.4. Fomento da dirección feminina: 3 puntos (asignación de 3 puntos no caso de que a dirección corresponda a unha muller).
B. Historial previo do equipo artístico: 30 puntos.
b.1. Traxectoria previa do equipo artístico: 10 puntos (valoración dada pola comisión nunha escala do 1 ao 10, en base a continuidade e calidade do traballo do equipo).
b.2. Traxectoria profesional e formativa do director: 10 puntos (valoración dada pola comisión nunha escala do 1 ao 10).
b.3. Traxectoria profesional e formativa dos integrantes do elenco artístico: 10 puntos (valoración dada pola comisión nunha escala do 1 ao 10).
C. Planificación económica: 20 puntos.
c.1. Deseño do plan económico financeiro: 7 puntos (valoración dada pola comisión nunha escala do 1 ao 7).
c.2. Porcentaxe mínima da subvención solicitada, sobre o orzamento do proxecto: 6 puntos.
-95%: 1 punto.
-90%: 2 puntos.
-85%: 3 puntos.
-80%: 4 puntos.
-75%: 5 puntos.
-70%: 6 puntos.
c.3. Deseño do plan de márketing e distribución: 7 puntos (valoración dada pola comisión nunha escala do 1 ao 7).
c) Subvencións para a produción e distribución dun espectáculo de nova produción: baremos de selección para a actividade escénica no ámbito do teatro a danza e a maxia (modalidades A.3, A.4 e A.5).
A. Interese artístico: 40 puntos.
a.1. Memoria de dirección: 8 puntos (valoración dada pola comisión nunha escala do 1 ao 8).
a.2. Autoría galega: 7 puntos. Detalle da puntuación:
-Autores galegos vivos: 7 puntos.
-Outros autores galegos ou creación colectiva de autores galegos: 5 puntos.
-Dramaturxia universal: 2 puntos.
Non se contabilizarán adaptacións. A consideración de obra orixinal estará suxeita ao rexistro dos dereitos de autor. O rexistro deberá ser efectivo con anterioridade ao cobramento da subvención.
a.3. Fomento da dirección feminina: 3 puntos (asignación de 3 puntos no caso de que a dirección ou a autoría corresponda a unha muller).
a.4. Traxectoria profesional: 25 puntos. Detalle da puntuación:
I. director: ata un máximo de 15 puntos.
-0,75 puntos por cada montaxe profesional.
-2 puntos pola titulación oficial de arte dramático ou equivalente.
-1 punto por outras titulacións universitarias relacionadas co teatro ou a danza.
II. Elenco artístico (actores/manipuladores/bailaríns/músicos/deseño de escenografía/deseño de iluminación/deseño de espazo sonoro): suma das puntuacións de cada un, ata un máximo de 20 puntos. Unicamente se contabilizarán os protagonistas, os principais e os secundarios (estes últimos terán un coeficiente corrector do 40%).
-0,5 puntos por cada montaxe profesional.
-1 punto pola titulación oficial de arte dramático ou equivalente.
Normas comúns:
-Contabilizaranse exclusivamente a participación na produción e distribución de espectáculos levados a cabo por compañías profesionais. Neste sentido, terá a consideración de espectáculo aquela produción de artes escénicas cunha duración mínima de 35 minutos e que fose representada nun mínimo de 5 ocasións.
-No caso de que unha mesma persoa realizase funcións diferenciadas na mesma montaxe profesional (p.e. dirección e interpretación), a baremación da segunda modalidade terá un coeficiente corrector do 40%.
-O/A director/a e os actores/manipuladores/bailaríns/músicos non poderán participar simultaneamente en máis de 3 proxectos subvencionados.
-A puntuación global calcularase mediante a suma das puntuacións parciais do director, dos actores, dos manipuladores, dos bailaríns e dos músicos, co límite máximo de 25 puntos.
B. Traxectoria da compañía: 45 puntos.
b.I. Estrutura organizativa da empresa.
b.I.1. Antigüidade da empresa: 4 puntos (cálculo efectuado sobre a data de alta no IAE na epígrafe correspondente, e o rexistro das escrituras de constitución da empresa).
-Por tres anos: 1 punto.
-Por cinco anos: 2 puntos.
-Por sete anos: 3 puntos.
-Por dez ou máis anos: 4 puntos.
b.I.2. Nivel de contratación de persoal: 6 puntos (cálculo realizado sobre a media do importe das cotizacións á Seguridade Social da empresa -socios traballadores e contratados laborais- nos últimos tres anos naturais (2006-2007-2008), na rama de actividade de produción de espectáculos de artes escénicas).
-Máis de 2.000 euros: 1 punto.
-Máis de 5.000 euros: 2 puntos.
-Máis de 9.000 euros: 3 puntos.
-Máis de 12.000 euros: 4 puntos.
-Máis de 15.000 euros: 5 puntos.
-Máis de 18.000 euros: 6 puntos.
B.II. Traxectoria artística da compañía.
b.II.1. Nivel de produción: 15 puntos (cálculo realizado sobre o número de espectáculos producidos nos catro anos naturais anteriores -2005, 2006, 2007 e 2008-, ponderados en función do número das funcións distribuídas de cada un deles. A puntuación final é a suma das puntuacións asignadas por cada espectáculo):
-Entre 5 e 10 funcións: 1 punto.
-Entre 11 e 20 funcións: 2 puntos.
-Entre 21 e 30 funcións: 3 puntos.
-Entre 31 e 40 funcións: 4 puntos.
-Entre 41 e 50 funcións: 5 puntos.
-Entre 51 e 60 funcións: 6 puntos.
-Máis de 60 funcións: 7 puntos.
Para a contabilización das funcións realizadas de cada espectáculo, aplicarase a seguinte dobre ponderación:
-Ponderación 1: funcións realizadas fóra de Galicia: 1,5; funcións realizadas nos espazos escénicos integrantes da Rede Galega de Teatros e Auditorios: 1; funcións realizadas nos espazos escénicos integrantes da Rede Galega de Salas: 0,75; e funcións realizadas noutros espazos: 0,5.
-Ponderación 2: caché ate 1.500 euros: ×0,75; caché entre 1.501 e 2.500 euros: ×1; caché entre 2.501 e 4.500 euros: ×1,5; e caché superior aos 4.500 euros: ×2.
b.II.2. Nivel de distribución: 15 puntos.
-Entre 5 e 10 funcións: 1 punto.
-Entre 11 e 20 funcións: 3 puntos.
-Entre 21 e 30 funcións: 5 puntos.
-Entre 31 e 40 funcións: 8 puntos.
-Entre 41 e 50 funcións: 11 puntos.
-Entre 51 e 60 funcións: 13 puntos.
-Máis de 60 funcións: 15 puntos.
Media anual de funcións distribuídas nos últimos catro anos naturais (2005, 2006, 2007 e 2008). Terán a consideración de funcións aquelas que supoñan unha contraprestación económica. Para a contabilización das funcións realizadas de cada espectáculo, aplicarase a seguinte dobre ponderación:
-Ponderación 1: funcións realizadas fóra de Galicia: 1,5; funcións realizadas nos espazos escénicos integrantes da Rede Galega de Teatros e Auditorios: 1; funcións realizadas nos espazos escénicos integrantes da Rede Galega de Salas: 0,75; e funcións realizadas noutros espazos: 0,5.
-Ponderación 2: caché ate 1.500 euros: ×0,75; caché entre 1.501 e 2.500 euros: ×1; caché entre 2.501 e 4.500 euros: ×1,5; e caché superior aos 4.500 euros: ×2.
b.II.3. Nivel de asistencia de público: 3 puntos (calcularase cunha media de asistencia aos espectáculos da RGTA durante o ano 2008. As compañías que non realizaran ningunha función durante este período recibirían a puntuación mínima).
-Máis de 130 espectadores por función: 3 puntos.
-Entre 110 e 129 espectadores por función: 2 puntos.
-Máis de 90 espectadores por función: 1 punto.
b.II.4. Valoración do público: 2 puntos (valoración nunha escala do 1 ao 2. Puntuación media dunha enquisa ao público da programación do segundo semestre do ano 2008. As compañías que non realizasen un mínimo de dúas funcións durante este período aplicaráselles a valoración obtida no exercicio anterior e, no caso de non realizar o límite mínimo de programación nos dous anos consecutivos, recibirán cero puntos).
-Máis de 9: 2 puntos.
-Máis de 8: 1,5 puntos.
-Máis de 7: 1 punto.
(Nas subvencións á modalidade A.4 -ámbito da danza- e A.5 -ámbito da maxia- non será de aplicación este punto, asignándoselle a todas as compañías a puntuación máxima).
C. Planificación económica: 15 puntos.
c.1. Porcentaxe de custos de persoal: 7 puntos (exclusivamente contratación laboral e retribucións dos socios traballadores da empresa):
-Entre 30% e 40%: 3 puntos.
-Entre 41% e 50%: 4 puntos.
-Entre 51% e 60%: 5 puntos.
-Entre 61% e 65%: 6 puntos.
-Máis do 65%: 7 puntos.
c.2. Porcentaxe mínima da subvención solicitada: 8 puntos.
-75%: 3 puntos.
-70%: 4 puntos.
-65%: 5 puntos.
-60%: 6 puntos.
-55%: 7 puntos.
-50%: 8 puntos.
6ª Eficiencia na xestión:
Na baremación das solicitudes de subvención anual valoraranse os seguintes elementos adicionais á puntuación ordinaria:
a) A puntuación obtida será incrementada en 3 puntos cando a solicitude sexa presentada correctamente, sen que sexa precisa a súa rectificación, nin petición de documentación complementaria.
7ª Premios da Agadic:
As compañías que presenten para a súa produción textos ou coreografías premiadas pola Agadic (non estreados con anterioridade), recibirán 15 puntos na epígrafe de autoría galega. Así mesmo, a subvención concedida -no caso de formar parte do grupo de proxectos seleccionados para o seu financiamento- verase incrementada nun 20% sobre a contía que corresponda por porcentaxe de custes de produción, dentro dos límites establecidos na cláusula 4ª a) deste capítulo. Para estes únicos efectos, a porcentaxe aplicable sobre os ingresos do último exercicio ou da media dos tres últimos exercicios será do 100%.
8ª Proxectos conxuntos:
Os proxectos á actividade escénica, nas modalidades A.2, A.3, A.4 e A.5, poderán ser presentados de forma conxunta por dúas ou máis compañías. A colaboración entre as compañías poderá adoptar a fórmula de contrato privado ou ben de unión temporal de empresas. Nos proxectos conxuntos a valoración de cada unha das epígrafes do baremo será a superior de entre as que acrediten as compañías. Ademais, os proxectos conxuntos recibirán 5 puntos adicionais, que se sumarán á puntuación total obtida na baremación, sempre que o proxecto escénico supere o 60% da suma de actores/bailaríns/músicos/manipuladores dos proxectos do ano anterior. En caso contrario, recibirán 3 puntos adicionais.
O cálculo dos ingresos totais da empresa realizarase, para os efectos do establecido na cláusula 3 e 4.c, mediante suma dos ingresos anuais de cada unha das compañías. Nos proxectos conxuntos cada unha das compañías deberá executar unha porcentaxe non inferior ao 35% do orzamento, e ambas as compañías deberán acreditar unha traxectoria profesional relevante na produción ou distribución de espectáculos ao vivo.
Cando nun proxecto conxunto unha das compañías teña a súa sede ou domicilio social fóra de Galicia, polo menos un 70% do importe da subvención deberá corresponder a gastos efectuados dentro da comunidade autónoma.
9ª Continuidade empresarial:
Cando unha compañía estea formada pola fusión, escisión ou cambio de forma xurídica ou razón social dunha ou de varias compañías preexistentes, recoñeceráselle a traxectoria anterior destas para os efectos de baremación. No suposto de escisión o recoñecemento serao pola parte proporcional que corresponda á parte escindida integrada na nova sociedade.
10ª Documentación específica requirida aos solicitantes destas modalidades:
a) Subvencións para a produción e distribución dun espectáculo de nova creación (A.1) ou de nova produción (A.3, A.4, A.5):
-Memoria da dirección (entre 4 e 15 follas, tamaño A4 e sen encadernar).
-Historial profesional do elenco técnico e artístico da compañía (anexo VII).
-Memoria das actividades realizadas pola compañía, xunto coa documentación acreditativa das actividades recollidas nela (anexo VI).
-Plan de márketing e distribución (anexo IX).
-Compromiso de contratación dos integrantes do elenco artístico, asinado tanto pola empresa como polo traballador, coa declaración expresa de non participación en máis de tres proxectos escénicos (anexo XIV).
-Certificación acreditativa da titularidade dos dereitos de autor. Nun primeiro momento (e durante o trámite de presentación da solicitude da subvención), poderá achegarse unicamente a acreditación da súa solicitude. Porén, a dita titularidade deberá acreditarse con anterioridade ao aboamento da subvención.
b) Subvencións para a continuidade da actividade escénica (para o caso de espectáculos producidos, pero non subvencionados no ano anterior):
-Acreditación documental dos gastos realizados no exercicio anterior na produción do espectáculo.
c) Subvencións para compañías residentes (modalidade A.2).
-Acreditación documental da existencia dun compromiso de financiamento por parte dunha Administración local.
-Acreditación documental do acordo de cesión de uso dun espazo escénico ou, de ser o caso, da propiedade ou seu usufruto.
-Compromiso de produción e programación anual.
-Plan de actividades de produción, exhibición e animación escénica.
-Orzamento de actividades.
d) Documentación preceptiva para todas as modalidades de subvención á actividade escénica:
-Ficha de produción (anexo IV).
-Memoria da empresa (anexo V).
-Plan económico financeiro: orzamento. Custo por función (anexo VIII).
-Copia das declaracións do imposto de sociedades, ou do imposto da renda das persoas físicas no seu defecto, e do imposto do valor engadido correspondentes aos exercicios 2006, 2007 e 2008.
11ª Prazos previstos para o cumprimento e xustificación das subvencións concedidas para estes proxectos, e formas de pagamento:
a) Prazo límite de estrea do espectáculo:
-A estrea da produción deberá producirse entre o 1 de xaneiro e o 15 de novembro de 2009.
b) Prazo límite de xustificación da achega:
-En todo caso, con data límite de entrega do 30 de novembro de 2009.
c) Forma de pagamento: a cantidade obxecto de subvención e adxudicada ao proxecto presentado será aboada por resolución da dirección da Agadic, de acordo coas súas posibilidades de liquidez, podendo realizarse un pagamento anticipado de ata un 60%, como máximo, do importe total da achega, logo de solicitude expresa do beneficiario e certificación do inicio das actividades.
12ª Obrigas dos beneficiarios:
a) Subvencións para a continuidade da actividade escénica (modalidades A.3, A.4 e A.5):
Os beneficiarios estarán obrigados a realizar ao longo do exercicio 2009 un número de funcións, de calquera dos seus espectáculos, equivalente ao resultado de multiplicar o cociente da subvención recibida e o caché do espectáculo por 2 [(subvención recibida/caché)×2]. No caso dos espectáculos de danza, o coeficiente corrector será do 1,4. Non se contabilizarán, para os efectos do cumprimento desta obriga, as funcións contabilizadas para o cumprimento da obriga de distribución recollida na convocatoria de axudas do ano anterior. Cando a compañía realice funcións de espectáculos diferentes do subvencionado, aplicarase o caché do espectáculo efectivamente representado para o cálculo do número mínimo de funcións que se van realizar.
b) Subvencións para a produción dun espectáculo de nova creación ou de nova produción (modalidades A.1, A.3, A.4 e A.5):
Os beneficiarios estarán obrigados a realizar, no prazo de 4 meses desde a data da estrea do espectáculo, un número de funcións equivalente ao resultado de multiplicar o cociente da subvención recibida e o caché do espectáculo por 0,35 [(subvención recibida/caché)×0,35]. No caso dos espectáculos de danza, o coeficiente corrector será do 0,25.
c) Subvencións a compañías residentes (modalidade A.2):
Nas subvencións a compañías residentes os beneficiarios estarán obrigados a realizar durante o ano 2009, 50 funcións no espazo escénico de residencia.
13ª Xustificación e liquidación da subvención outorgada:
-Documentación acreditativa do número de funcións realizadas -mediante certificado/s de actuación, certificación expedida pola entidade de xestión de dereitos que corresponda ou por calquera outro medio ou documento que acredite de forma fidedigna a realización do número mínimo de funcións exixidas.
-Memoria de actividade (anexo X).
-Balance dos ingresos e gastos xerados na totalidade do proxecto (anexo XI).
-Relación completa de todos os gastos imputados á actividade obxecto da subvención polo importe total do gasto (anexo XII).
-Xustificantes, orixinais ou copias compulsadas, dos gastos imputados á actividade obxecto da subvención, polo importe superior á subvención concedida e que apareza consignado na resolución de adxudicación como «cantidade que hai que xustificar».
-Certificación dos movementos bancarios acreditativos da realización dos pagamentos correspondentes a todos os gastos de importe unitario superior a 600 euros imputados á subvención concedida, así como de todos os gastos de persoal e colaboracións profesionais.
-Relación de subvencións, achegas ou outros recursos concedidos para o mesmo obxecto por outras administracións públicas (anexo XIII).
-Unha copia en formato CD, DVD ou outro sistema analóxico ou dixital dos soportes visuais, gráficos ou sonoros (catálogos, programas, carteis, vídeos, etc.) empregados para a difusión e promoción da produción; a dita documentación poderase achegar, do mesmo xeito, por vía electrónica ou telemática e para os únicos efectos de comprobación da realización da actividade. Este requisito non será preciso para a modalidade A.4.
-No caso das modalidades A.1 e A.2 (cando se trate de creación teatral), copia do texto da obra que se pretende producir, polas mesmas vías e formatos anteriormente enumerados.
-Gravación do espectáculo (non será preciso para a modalidade A.4).
-Así mesmo, deberase presentar (en relación cos dous últimos puntos) unha autorización expresa e asinada polo adxudicatario da axuda, na que se faga constar que a entrega tanto da gravación do espectáculo como da copia do texto se realiza para os meros efectos de arquivo e documentación da Agadic. Isto non será necesario para o caso da modalidade A.4.
14ª Custos ou gastos subvencionados:
Custos relativos á produción e á distribución do espectáculo, conforme o plan económico financeiro aprobado, con data comprendida entre o 1 de decembro de 2008 e o 31 de decembro de 2009, incluíndose:
-Gastos de persoal.
-Gastos de produción (escenografía, vestiario/figurinos, deseño de luminotecnia, música, realización do atrezzo, etc.).
-Aluguer dos locais de ensaio e custos asociados (luz, auga, limpeza, etc.).
-Gastos de promoción e publicidade.
-Dereitos de autor.
-Gastos financeiros.
-Gastos xerais de mantemento e xestión (ata un máximo do 7% sobre os custos totais).
-Axudas de custo, transporte e/ou outras indemnizacións, conforme as tarifas máximas establecidas no convenio colectivo de actores e actrices de Galicia.
-Gastos de distribución.
-No caso de compañías residentes, gastos relativos ao desenvolvemento do plan de animación escénica (coa exclusión daqueles gastos de subcontratación de servizos artísticos con terceiras entidades, así como calquera outra transferencia de fondos en que a compañía actúe como mero intermediario fronte ao provedor ou destinatario final).
Poderanse xustificar achegas en especie, debidamente acreditadas, co límite do 10% do orzamento total do proxecto. A xustificación das axudas estará suxeita ás instrucións que, en desenvolvemento do establecido nesta convocatoria, diten dirección da Agadic.
Non serán subvencionables os gastos relativos a:
-Imposto sobre o valor engadido, así como os impostos de natureza similar que sexan recuperables pola entidade.
-Gastos de subcontratación de servizos con empresas vinculadas ou con aquelas que non teñan como obxecto social e actividade social a prestación dos servizos obxecto da subcontratación, salvo autorización expresa da Agadic.
-Gastos de contratación de servizos artísticos por parte das persoas titulares da empresa, cando excedan do 15% do importe da subvención, salvo autorización expresa da Agadic.
-Gastos de subcontratación da execución da actividade, cando excedan os 6.000 euros brutos por persoa, salvo autorización expresa da Agadic.
-Calquera outro non vinculado directamente coa actividade obxecto de subvención.
Cando a actividade subcontratada teña un custo superior a 12.000 euros, o contrato deberá ser subscrito por escrito e o beneficiario deberá solicitar, como mínimo, tres ofertas de diferentes provedores.
15ª Outras incidencias. Incompatibilidades:
Sen prexuízo da posible presentación de máis dun proxecto por un mesmo solicitante, só poderá ser obxecto de subvención nesta modalidade un proxecto por persoa física ou xurídica.
Capítulo VI
Crédito-cultura
1ª Finalidade da concesión:
Promover, facilitar e normalizar o acceso das empresas culturais ao financiamento bancario da súa actividade de produción e distribución de produtos ou servizos de consumo cultural de interese sociocultural.
2ª Beneficiarios:
Sociedades mercantís dedicadas profesionalmente á actividade de produción e distribución de produtos ou servizos de consumo cultural, con domicilio, sede social ou establecemento permanente na Comunidade Autónoma de Galicia.
Requisitos do beneficiario:
-Ter social ou estatutariamente como obxecto social a produción e distribución de produtos ou servizos de consumo cultural.
-Estar dado de alta no imposto de actividades económicas (IAE) na epígrafe e/ou subepígrafe correspondente, no vixente exercicio 2009.
-Ter a sede, enderezo social ou establecemento permanente na Comunidade Autónoma de Galicia.
3ª Requisitos do crédito ou préstamo:
Créditos ou préstamos a interese fixo ou variable, que cumpran as seguintes condicións:
-Estar destinados ao financiamento dun programa de actividades relacionadas coa produción e distribución de produtos ou servizos de consumo cultural de interese sociocultural.
-Prazo de amortización non superior aos 3 anos.
-Tipo de xuro non superior a 2,75 puntos sobre o euribor a un ano vixente.
-Comisión de apertura e estudo non superior ao 1% do principal.
4ª Importe e límite das subvencións:
a) O importe da axuda será, como máximo, o equivalente a seis puntos dos xuros pagados entre o 1 de decembro de 2008 e o 30 de novembro de 2009 por créditos ou préstamos formalizados con entidades financeiras para o financiamento do circulante da empresa, sen que en ningún caso o tipo de xuro que deba satisfacer o solicitante (despois de calculada a subsidiación), poida resultar inferior a un punto. O importe da subvención non poderá superar os 3.000 euros anuais por solicitante, independentemente do número de operacións de préstamo bancario das que sexa titular.
b) Forma de pagamento: o importe da subvención farase efectivo logo de xustificación polo beneficiario da liquidación dos xuros obxecto de empréstito.
5ª Documentación específica requirida aos solicitantes desta modalidade:
-Ficha de financiamento (anexo XV).
-Copia do contrato de empréstito ou, de ser o caso, do compromiso de concesión.
-Programa de actividades de produción e distribución produtos ou servizos de consumo cultural, incluíndo as previsións económicas de ingresos e gastos para o período considerado.
6ª Prazos previstos para o cumprimento e xustificación das subvencións concedidas para estes proxectos:
Sen prexuízo do disposto na cláusula quinta destas bases, en relación co prazo de iniciación do expediente e conseguinte presentación de solicitudes, os prazos que se deberán ter en consideración, en todo caso, son os que seguen:
a) De presentación de solicitudes: as solicitudes deberán presentarse no prazo máximo dun mes desde a formalización dos préstamos obxecto de subsidiación e, en todo caso, con anterioridade ao 31 de outubro de 2009. Para os préstamos formalizados con anterioridade á data de publicación desta resolución de convocatoria de subvencións, o prazo de solicitude será dun mes, contado a partir do día seguinte á data da súa publicación.
b) De xustificación: no prazo non superior a un mes desde a cancelación do contrato de préstamo e, en todo caso, antes do 15 de decembro de 2009.
7ª Xustificación e liquidación da subvención outorgada:
-Follas de liquidación das cotas do préstamo pagadas, co detalle dos gastos por xuros.
-Relación de subvencións, achegas ou outros recursos concedidos para o mesmo obxecto por outras administracións públicas (anexo XIII).
Capítulo VII
Subvencións á promoción e difusión de traballos discográficos
1ª Finalidade da concesión:
Promover a difusión social e a comercialización dos traballos discográficos de interese cultural.
2ª Beneficiarios e modalidades de subvencións. Requisitos:
Sociedades mercantís dedicadas á actividade de produción e distribución no ámbito da música con domicilio, sede social ou establecemento permanente na Comunidade Autónoma de Galicia.
Requisitos:
-Ter social ou estatutariamente como obxecto social a produción e distribución de traballos discográficos.
-Estar dado de alta no imposto de actividades económicas (IAE) na epígrafe e/ou subepígrafe correspondente, no vixente exercicio 2009.
-Ter a sede, enderezo social ou establecemento permanente na Comunidade Autónoma de Galicia.
3ª Importes e límites das subvencións:
a) O importe da subvención será, como máximo, do 60% dos gastos subvencionables do proxecto de promoción e difusión de traballos discográficos de interese cultural, co límite máximo de 40.000 euros. Non se preverán proxectos cun orzamento de gastos inferior aos 18.000 euros.
b) As subvencións concedidas polas distintas administracións públicas para a mesma finalidade non poderán superar, en ningún caso, o importe total dos gastos finalmente producidos.
c) Forma de pagamento: o importe da subvención farase efectivo logo de xustificación polo beneficiario do cumprimento total das actividades e das obrigas establecidas.
Porén, poderase realizar un pagamento anticipado de ata un 50%, como máximo, do importe total da axuda, logo de solicitude expresa do beneficiario e presentación de certificación do inicio das actividades.
4ª Custos ou gastos subvencionables:
Gastos de desenvolvemento de accións de promoción e difusión de traballos discográficos con data comprendida entre o 1 de xaneiro e 31 de decembro de 2009, incluíndose entre eles:
-Edición de material promocional en soporte gráfico (co límite do 25% do total dos gastos do proxecto).
-Edición de material promocional en soporte audiovisual ou multimedia.
-Gastos de deseño, mantemento e posicionamento de páxinas web (co límite do 25% do total dos gastos do proxecto).
-Contratación de espazos publicitarios en medios escritos, audiovisuais ou calquera outro soporte publicitario.
-Contratación de servizos de consultoría de comunicación y márketing.
-Gastos de organización e celebración de actos promocionais, excluíndo honorarios profesionais, axudas de custo e calquera outra contraprestación económica dos artistas e do persoal vinculado á empresa solicitante.
-Calquera outro gasto similar relativo ao desenvolvemento de accións de márketing e comunicación para a promoción e difusión de traballos discográficos.
Non serán subvencionables os gastos relativos a:
-Gastos de edición de traballos discográficos.
-Imposto sobre o valor engadido, así como os impostos de natureza similar que sexan recuperables pola entidade.
-Gastos de subcontratación de servizos con empresas vinculadas ou con aquelas que non teñan como obxecto social e actividade social a prestación dos servizos obxecto da subcontratación.
-Gastos de persoal.
-Contraprestacións económicas dos membros dos órganos de dirección da entidade.
-Gastos de asistencia a feiras e outras plataformas de exhibición musical.
-Calquera outro non vinculado directamente coa actividade obxecto de subvención.
5ª Criterios de valoración e baremación da modalidade C.3, outorgada en réxime de concorrencia competitiva:
a) Os criterios xerais de valoración e baremación serán os seguintes:
-Traxectoria artística profesional dos grupos e artistas: 25 puntos.
-Calidade do proxecto de promoción e difusión: 25 puntos.
-Porcentaxe de cofinanciación do proxecto por parte da empresa: 25 puntos.
-Traxectoria empresarial e estrutura de persoal da empresa (niveis de facturación e cotizacións á Seguridade Social nos tres anos anteriores): 25 puntos.
b) A puntuación obtida será incrementada en 5 puntos cando a solicitude sexa presentada correctamente, sen que sexa precisa a súa rectificación, nin petición de documentación complementaria.
6ª Documentación específica requirida aos solicitantes desta modalidade:
-Memoria do proxecto de promoción e difusión, coa información sobre o proxecto de promoción e difusión, os obxectivos, mercados aos que vai dirixido, accións que se van desenvolver, cronograma e orzamento do proxecto.
-Memoria da empresa (anexo V).
-Documentación acreditativa da titularidade da licenza fonográfica dos bens obxecto de promoción e difusión.
-Copia das declaracións do imposto de sociedades e do imposto sobre o valor engadido correspondentes aos exercicios 2006, 2007 e 2008.
7ª Prazos previstos para o cumprimento e xustificación das subvencións concedidas para estes proxectos:
Sen prexuízo do disposto na cláusula quinta destas bases, en relación co prazo de iniciación do expediente e conseguinte presentación de solicitudes, os prazos que se deberán ter en consideración nesta modalidade son os que seguen:
-Prazo de xustificación: ata do día 30 de novembro de 2009, como data límite.
8ª Xustificación e liquidación da subvención outorgada:
-Memoria xeral da actividade realizada.
-Balance de ingresos e gastos (anexo XI).
-Relación completa dos gastos realizados, polo importe total dos gastos de explotación (anexo XII).
-Xustificantes, orixinais ou copias compulsadas, dos gastos realizados imputados á subvención.
-Relación de movementos bancarios, acreditativos da realización dos pagamentos correspondentes aos gastos imputados á subvención concedida.
-Unha copia en formato CD, DVD ou outro sistema analóxico ou dixital dos soportes visuais, gráficos ou sonoros (catálogos, programas, carteis, vídeos, etc.) empregados para a difusión e promoción do proxecto discográfico; a dita documentación poderase achegar, do mesmo xeito, por vía electrónica ou telemática e para os únicos efectos de comprobación da realización da actividade.
-Relación de subvencións, achegas ou outros recursos concedidos para o mesmo obxecto por outras administracións públicas (anexo XIII).
9ª Obrigas específicas asumidas polos beneficiarios:
Incluír de forma visible en todos os soportes de publicidade e difusión da actividade obxecto da subvención os logotipos da marca de proxección exterior da cultura galega, respectando as súas normas de identidade corporativa, inseríndoo nun lugar preferente ou, cando menos, en igualdade de condicións que a entidade subvencionada.
10ª Outras incidencias. Incompatibilidades:
Sen prexuízo da posible presentación de máis dun proxecto por un mesmo solicitante, só poderá ser obxecto de subvención un proxecto por persoa xurídica.
Capítulo VIII
Subvencións á distribución
1ª Finalidade da concesión:
Promover a distribución exterior de bens e servizos culturais producidos por empresas e/ou compañías profesionais galegas.
2ª Beneficiarios e modalidades de subvencións. Requisitos:
a) Modalidade D.1 (subvencións para a distribución exterior de espectáculos de artes escénicas e musicais producidos por empresas galegas): persoas físicas e/ou xurídicas dedicadas profesionalmente á actividade de produción e distribución de espectáculos de artes escénicas ou musicais con domicilio, sede social ou establecemento permanente na Comunidade Autónoma de Galicia, coa excepción das asociacións e entidades sen fins de lucro.
b) Modalidade D.2 (subvencións para a asistencia a feiras e mercados culturais): sociedades mercantís dedicadas á actividade de produción e distribución de bens ou servizos culturais con domicilio, sede social ou establecemento permanente na Comunidade Autónoma de Galicia, para a asistencia a feiras ou mercados culturais con posto propio, da asociación de empresarios do sector ou da Consellería de Cultura e Deporte.
c) Modalidade D.3 (subvencións para a distribución de espectáculos en feira): persoas físicas e xurídicas dedicadas profesionalmente á actividade de produción e distribución de espectáculos de artes escénicas con domicilio ou sede social na Comunidade Autónoma de Galicia, coa excepción das asociacións e entidades sen fins de lucro.
3ª Importes e límites das subvencións:
a) O importe da subvención será como máximo:
-Modalidade D.1: o correspondente aos gastos de desprazamento, transporte, mantenza e aloxamento do persoal artístico (músicos/actores/bailaríns/manipuladores) e técnico necesarios para a distribución do espectáculo, co límite equivalente ao importe do contrato de distribución. No caso de contratación por recadación da billeteira, o importe do contrato calcularase mediante o produto entre a porcentaxe da recadación da billeteira que percibirá a compañía, o prezo medio de entrada e o 60% da capacidade do local. A modalidade de contratación por recadación da billeteira unicamente será válida para actuacións en España e Portugal.
No caso dos gastos de mantenza, a subvención calcularase conforme as tarifas máximas establecidas no convenio colectivo de actores e actrices de Galicia. Estarán excluídos os gastos de viaxe en clase preferente e os desprazamentos en taxi.
-Modalidade D.2: o correspondente aos gastos derivados da asistencia á feira ou mercado cultural, incluídos os de desprazamento, transporte, aloxamento, mantenza (conforme as tarifas máximas establecidas no convenio colectivo único do persoal laboral da Xunta de Galicia), dereitos ou cotas de asistencia e aluguer de espazos de exhibición, co límite equivalente ao 60% sobre o custe total e co máximo de 4.000 euros por feira e 25.000 euros anuais por solicitante. Non son obxecto desta liña de subvencións os gastos de cachés, honorarios profesionais e outros similares, derivados da realización de representacións, espectáculos ou exposicións, nin de elaboración de materiais promocionais ordinarios. Estarán igualmente excluídos os gastos de viaxe en clase preferente e os desprazamentos en taxi.
-Modalidade D.3: ata un máximo do 50% do prezo de contratación, durante a Feira Galega das Artes Escénicas, de espectáculos de teatro e danza producidos na Comunidade Autónoma de Galicia para a súa distribución no exterior ao longo de 2009. Para estes efectos, se o prezo de contratación supera o caché do espectáculo, tomarase en consideración esta última contía.
b) Forma de pagamento: o importe da subvención farase efectivo logo de xustificación polo beneficiario do cumprimento total das actividades e das obrigas establecidas.
4ª Documentación específica requirida aos solicitantes desta modalidade:
a) Modalidades D.1 e D.2:
-Ficha de distribución (anexo XVI).
-No caso de xiras (modalidade C.1), documento acreditativo da oferta ou convite, co detalle do contido económico daquela, asinado e cuñado polo representante legal da entidade organizadora.
-Orzamentos ou facturas pro forma dos gastos para os que se solicita a subvención.
b) Modalidade D.3:
-Ficha de contratación (anexo XVII).
-Contrato de actuación.
-Copia do acordo/compromiso de actuación, asinado e selado na Feira Galega das Artes Escénicas.
5ª Prazos previstos para o cumprimento e xustificación das subvencións concedidas para estes proxectos:
Sen prexuízo do disposto na cláusula quinta destas bases, en relación co prazo de iniciación do expediente e conseguinte presentación de solicitudes, os prazos que se deberán ter en consideración para as modalidades D.1 e D.2 son os que seguen:
a) De presentación de solicitudes: as solicitudes deberán presentarse, en todo caso, con anterioridade ao 31 de outubro de 2009. Para os espectáculos distribuídos entre o 1 de novembro de 2008 e a data de publicación desta resolución de convocatoria de subvencións, o prazo de solicitude será dun mes, contado a partir da data de publicación.
b) De realización da función: entre o 1 de novembro de 2008 e o 30 de novembro de 2009.
c) De xustificación: un mes, contado desde a finalización da distribución ou xira do espectáculo obxecto da subvención e, en todo caso, co límite máximo do 15 de decembro de 2009.
Na modalidade D.3 o prazo de presentación de solicitudes será o xeral (un mes desde o día seguinte á publicación desta resolución no Diario Oficial de Galicia) e o de xustificación será ata o día 30 de novembro de 2009, como data límite.
6ª Xustificación e liquidación da subvención outorgada:
a) Modalidades D.1:
-Fotocopia compulsada dos recibos acreditativos do cobramento das cantidades estipuladas.
-Folla de de billeteira das funcións realizadas, con indicación do público asistente e a recadación da billeteira.
-Relación completa dos gastos realizados, polo importe total dos gastos de explotación (anexo XII).
-Xustificantes, orixinais ou copias compulsadas, dos gastos imputados á actividade obxecto da subvención, por importe igual ou superior á subvención concedida.
-Relación de subvencións, achegas ou outros recursos concedidos para o mesmo obxecto por outras administracións públicas (anexo XIII).
b) Modalidades D.2:
-Relación completa dos gastos realizados, polo importe total dos gastos de explotación (anexo XII).
-Xustificantes, orixinais ou copias compulsadas, dos gastos imputados á actividade obxecto da subvención, por importe igual ou superior á subvención concedida.
-Relación de subvencións, achegas ou outros recursos concedidos para o mesmo obxecto por outras administracións públicas (anexo XIII).
c) Modalidade D.3:
-Fotocopia compulsada dos recibos acreditativos do cobramento das cantidades estipuladas.
-Folla de billeteira das funcións realizadas, con indicación do público asistente e a recadación da billeteira.
-Relación de subvencións, achegas ou outros recursos concedidos para o mesmo obxecto por outras administracións públicas (anexo XIII).
7ª Obrigas específicas asumidas polos beneficiarios:
Incluir de forma visible en todos os soportes de publicidade e difusión da actividade obxecto da subvención os logotipos da marca de proxección exterior da cultura galega, respectando as súas normas de identidade corporativa, inseríndoo nun lugar preferente ou, cando menos, en igualdade de condicións que a entidade subvencionada.
8ª Outras incidencias. Incompatibilidades:
Estas subvencións son compatibles coas outorgadas polo Instituto Nacional de Artes Escénicas e Musicais para a realización de xiras por territorio nacional ou polo estranxeiro.
Capítulo IX
Subvencións a salas de teatro e artes escénicas privadas
1ª Finalidade da concesión:
Promover o desenvolvemento de programacións de artes escénicas por parte de salas e teatros de titularidade privada.
2ª Beneficiarios e requisitos:
-Salas e teatros de titularidade privada, con capacidade non superior ás 250 prazas e cunha programación estable ou o apoio á creación de espectáculos relacionados coas artes escénicas en xeral. Excluiranse deste ámbito as salas ou teatros cuxa titularidade pertenza a asociacións e outras entidades sen ánimo de lucro.
3ª Importes e límites das subvencións:
a) Dotación unitaria mínima de 10.000 euros e máxima de 75.000 euros, co límite do 50% dos ingresos obtidos no exercicio inmediatamente anterior. No caso de salas de nova creación, en que os ingresos brutos do exercicio anterior sexan inferiores a 30.000 euros, a subvención concedida terá o importe máximo de 15.000 euros.
b) As axudas e/ou subvencións concedidas polas diferentes administracións públicas ou doutras institucións, públicas ou privadas, para a mesma finalidade non poderán superar o importe total dos gastos efectivamente producidos.
c) Forma de pagamento: a cantidade obxecto de subvención e adxudicada ao proxecto presentado será aboada por resolución da dirección da Agadic, de acordo coas súas posibilidades de liquidez, por pagamentos parciais con cargo ao ano correspondente e logo de xustificación de gastos a medida que se vaian desenvolvendo as actuacións, ata un importe máximo do 70% do importe concedido, condicionando estes pagamentos á conta á achega e pertinente comprobación por parte desta axencia da documentación que xustifique a efectiva aplicación da suma librada á actividade obxecto de subvención.
Da mesma forma, poderase realizar un pagamento anticipado de ata un 50%, como máximo, do importe total da achega, logo de solicitude expresa do beneficiario e presentación de certificación do inicio das actividades.
4ª Criterios de valoración e baremación:
a) Os criterios xerais de valoración e baremación serán os seguintes:
A. Programación do ano 2008: 60 puntos.
a.1. Espectáculos programados: 10 puntos.
-Máis de 30: 10 puntos.
-Entre 24 e 30: 8 puntos.
-Entre 18 e 23: 6 puntos.
-Entre 12 e 17: 4 puntos.
-Entre 6 e 11: 2 puntos.
-Ata 5: 0 puntos.
a.2. Espectadores por función: 10 puntos. Media de espectadores por función na programación da Rede Galega de Salas de 2008.
-Máis de 80: 10 puntos.
-Entre 60 e 79: 8 puntos.
-Entre 40 e 59: 6 puntos.
-Entre 30 e 39: 4 puntos.
-Entre 20 e 29: 2 puntos.
-Menos de 20: 0 puntos.
a.3. Ingresos de billeteira por función: 10 puntos. Media de ingresos de billeteira por función na programación da Rede Galega de Salas de 2008.
-Máis de 200 euros: 10 puntos.
-Entre 170 e 200 euros: 8 puntos.
-Entre 140 e 169 euros: 6 puntos.
-Entre 100 e 139 euros: 4 puntos.
-Entre 70 e 99 euros: 2 puntos.
-Menos de 70 euros: 0 puntos.
a.4. Programación de compañías galegas: 10 puntos.
-Máis do 80%: 10 puntos.
-Entre o 70% e o 79%: 8 puntos.
-Entre o 60% e o 69%: 6 puntos.
-Entre o 50% e o 59%: 4 puntos.
-Entre o 40% e o 49%: 2 puntos.
-Menos do 40%: 0 puntos.
a.5. Variedade e calidade da programación: 20 puntos (valoración pola comisión nunha escala do 1 ao 20).
B. Estrutura empresarial: 40 puntos.
b.1. Cotizacións á Seguridade Social: 20 puntos. Media das cotizacións á Seguridade Social da empresa nos últimos 3 anos.
-Máis de 25.000 euros: 20 puntos.
-Entre 20.000 e 25.000 euros: 16 puntos.
-Entre 15.000 e 19.999 euros: 12 puntos.
-Entre 12.000 e 14.999 euros: 10 puntos.
-Entre 9.000 e 11.999 euros: 8 puntos.
-Entre 6.000 e 8.999 euros: 6 puntos.
-Entre 4.000 e 5.999 euros: 4 puntos.
-Entre 2.000 e 3.999 euros: 2 puntos.
-Menos de 2.000 euros: 0 puntos.
b.2. Ingresos totais en 2008: 10 puntos.
-Máis de 250.000 euros: 10 puntos.
-Entre 200.000 e 250.000 euros: 8 puntos.
-Entre 150.000 e 199.999 euros: 6 puntos.
-Entre 100.000 e 149.999 euros: 4 puntos.
-Entre 50.000 e 99.999 euros: 2 puntos.
-Menos de 50.000 euros: 0 puntos.
b.3. Investimentos realizados nos últimos 3 anos: 10 puntos.
-Máis de 50.000 euros: 10 puntos.
-Entre 30.000 e 50.000 euros: 8 puntos.
-Entre 15.000 e 29.999 euros: 6 puntos.
-Entre 7.500 e 14.999 euros: 4 puntos.
-Entre 4.000 e 7.499 euros: 2 puntos.
-Menos de 4.000 euros: 0 puntos.
b) A puntuación obtida será incrementada en 5 puntos cando a solicitude sexa presentada correctamente, sen que sexa precisa a súa rectificación nin petición de documentación complementaria.
5ª Documentación específica requirida aos solicitantes desta modalidade:
-Memoria de actividades do último ano (anexo XVIII).
-Proxecto de programación para este exercicio (anexo XIX).
-Memoria da sala (anexo XX).
-Orzamento (anexo XXI).
-Fotocopia compulsada das declaracións do imposto de sociedades, ou do imposto da renda das persoas físicas no seu defecto, e do imposto do valor engadido correspondentes aos exercicios económicos 2006, 2007 e 2008.
-Documentación acreditativa da titularidade dos dereitos de propiedade ou usufruto da sala.
6ª Prazos previstos para o cumprimento e xustificación das subvencións concedidas para estes proxectos:
Sen prexuízo do disposto na cláusula quinta destas bases, en relación co prazo de iniciación do expediente e conseguinte presentación de solicitudes, os prazos que se deberán ter en consideración nesta modalidade son os que seguen:
-Prazo de xustificación: ata do día 30 de novembro de 2009, como data límite.
7ª Xustificación e liquidación da subvención outorgada:
-Memoria xeral da actividade realizada.
-Balance de ingresos e gastos (anexo XI).
-Relación completa dos gastos realizados, polo importe total dos gastos de explotación (anexo XII).
-Xustificantes, orixinais ou copias compulsadas, dos gastos realizados e imputados á subvención.
-Relación de movementos bancarios, acreditativos da realización dos pagamentos correspondentes aos gastos imputados á subvención concedida.
-Unha copia en formato CD, DVD ou outro sistema analóxico ou dixital dos soportes visuais, gráficos ou sonoros (catálogos, programas, carteis, vídeos, etc.) empregados para a difusión e promoción da actividade subvencionada; esta documentación poderase achegar igualmente por vía electrónica ou telemática e para os únicos efectos de comprobación da realización da actividade.
-Relación de subvencións, achegas ou outros recursos concedidos para o mesmo obxecto por outras administracións públicas (anexo XIII).
8ª Custos ou gastos subvencionables:
Custos relativos ao funcionamento e programación da sala con data comprendida entre o 1 de xaneiro e 31 de decembro de 2009, incluíndose entre eles:
-Gastos fixos de funcionamento da sala (alugueres, subministracións, gastos correntes e de servizos, reformas e mantemento, gastos do persoal estable adscrito á sala, ...).
-Investimentos destinados á mellora ou ampliación da capacidade da sala.
-Gastos propios da programación de artes escénicas (pagamentos por espectáculos, servizos asociados, gastos de publicidade e promoción, márketing, etc.).
-Gastos financeiros.
Non serán subvencionables os gastos relativos a:
-Imposto sobre o valor engadido, así como os impostos de natureza similar que sexan recuperables pola entidade.
-Gastos de subcontratación de servizos con empresas vinculadas ou con aquelas que non teñan como obxecto social e actividade social a prestación dos servizos obxecto da subcontratación, salvo autorización expresa da Agadic.
-Gastos de subcontratación da execución da actividade, cando excedan o 40% do importe da subvención concedida, salvo autorización expresa da Agadic.
-Calquera outro non vinculado directamente coa actividade obxecto de subvención.
Cando a actividade subcontratada teña un coste superior a 12.000 euros, o contrato deberá ser subscrito por escrito e o beneficiario deberá solicitar, como mínimo, tres ofertas de diferentes provedores.
9ª Obrigas específicas asumidas polos beneficiarios:
-Facilitar información mensual sobre os espectáculos, número de asistentes e datos da billeteira.
-Facilitar á Agadic o uso do espazo e da infraestrutura da sala por un máximo de catro semanas anuais, consonte coa dispoñibilidade existente.
-Instalar na fachada principal do teatro ou auditorio a placa identificativa da súa pertenza á Rede Galega de Salas, que será facilitada pola Agadic.
Capítulo X
Subvencións para o asociacionismo profesional no ámbito das artes escénicas e musicais
1ª Finalidade da concesión:
Potenciación do asociacionismo profesional no ámbito das artes escénicas e musicais.
2ª Beneficiarios e requisitos:
a) Beneficiarios: entidades e asociacións profesionais representativas das empresas e profesionais no sector do teatro, en todas as súas modalidades, a danza e a música.
b) Requisitos:
-Ausencia de ánimo de lucro.
-Ter social ou estatutariamente como obxecto social a promoción do teatro, en todas as súas modalidades, da danza ou da música ou ben a defensa dos intereses das empresas e profesionais destes ámbitos.
-Estar inscritas no rexistro de asociacións profesionais da Consellería de Traballo.
-Sede ou domicilio social na Comunidade Autónoma de Galicia.
-Ámbito de actuación autonómico.
3ª Importes e límites das subvencións:
Concederase unha dotación unitaria máxima de 40.000 euros por entidade beneficiaria, sen que poida superar o 80% do total dos gastos que se vaian realizar, nin o 70% dos ingresos totais da entidade no exercicio 2008, salvo no caso de subvencións por importe unitario inferior aos 9.000 euros.
4ª Criterios de valoración e baremación:
a) Os criterios xerais de valoración e baremación serán os seguintes:
-Representatividade da entidade (porcentaxe de asociados sobre o total do colectivo no seu ámbito): 25 puntos.
-Porcentaxe de cofinanciamento das actividades por parte do solicitante ou terceiras entidades: 25 puntos.
-Interese xeral da programación de actividades proposta: 25 puntos.
-Actividade desenvolvida pola entidade nos tres anos inmediatamente anteriores: 25 puntos.
b) A puntuación obtida será incrementada en 5 puntos cando a solicitude sexa presentada correctamente, sen que sexa precisa a súa rectificación nin petición de documentación complementaria.
c) A puntuación obtida poderá ser minorada en ata 10 puntos por causa do incumprimento ou inexecución de proxectos de anos anteriores.
5ª Documentación específica requirida aos solicitantes desta modalidade de axudas:
-Memoria de actividades dos últimos tres anos (2006/2008).
-Balance de ingresos e gastos correspondente ao exercicio 2008 (anexo XI).
-Proxecto de programación para este exercicio.
-Memoria da asociación ou entidade (anexo XXII).
-Orzamento do conxunto de actividades proposto (anexo XXIII).
6ª Prazos previstos para o cumprimento e xustificación das axudas concedidas para estes proxectos:
Sen prexuízo do disposto na cláusula quinta destas bases, en relación co prazo de iniciación do expediente e conseguinte presentación de solicitudes, os prazos que se deberán ter en consideración nesta modalidade son os que seguen:
-Prazo de xustificación: ata do día 30 de novembro de 2009, como data límite.
7ª Xustificación e liquidación da subvención outorgada:
-Memoria detallada da actividade realizada que debe incluír unha descrición xeral da/s actividade/s realizada/s e das principais incidencias.
-Balance de ingresos e gastos (anexo XI).
-Relación completa da totalidade dos gastos realizados, polo importe total do gasto (anexo XII).
-Relación de movementos bancarios, acreditativos da realización dos pagamentos correspondentes aos gastos imputados á subvención concedida.
-Xustificantes, orixinais ou copias compulsadas, dos gastos realizados e imputados á subvención.
-Unha copia en formato CD, DVD ou outro sistema analóxico ou dixital dos soportes visuais, gráficos ou sonoros (catálogos, programas, carteis, vídeos, etc.) empregados para a difusión e promoción da actividade subvencionada; esta documentación poderase achegar igualmente por vía electrónica ou telemática e para os únicos efectos de comprobación da realización da actividade.
-Relación de subvencións, achegas ou outros recursos concedidos para o mesmo obxecto por outras administracións públicas (anexo XIII).
8ª Custos ou gastos subvencionables:
Custos relativos ao funcionamento e programación de actividades con data comprendida entre o 1 de xaneiro e o 31 de decembro de 2009, incluíndose entre eles:
-Gastos de persoal.
-Gastos correntes.
-Gastos de desenvolvemento da programación de actividades.
-Gastos de promoción e publicidade.
-Gastos de material de edición e difusión.
-Gastos xerais de mantemento e xestión.
-Axudas de custo e outras indemnizacións (ata un máximo do 7% dos custos totais).
Non serán subvencionables os gastos relativos a:
-Organización de certames ou festivais.
-Imposto sobre o valor engadido, así como os impostos de natureza similar que sexan recuperables pola entidade.
-Contraprestacións económicas dos membros dos órganos de dirección da entidade, salvo cando teñan por obxecto a cobertura dos gastos derivados do exercicio da súa actividade ou non superen o máximo do 5% por persoa ou o 15% en total.
-Gastos de subcontratación de servizos con empresas vinculadas ou con aquelas que non teñan como obxecto social e actividade social a prestación dos servizos obxecto da subcontratación, salvo autorización expresa da Agadic.
-Gastos de subcontratación da execución da actividade cando excedan o 40% do importe da subvención concedida, salvo autorización expresa da Agadic.
-Calquera outro non vinculado directamente coa actividade obxecto de subvención.
Disposicións adicionais
Primeira.-Sen prexuízo das facultades que teñan atribuídas outros órganos da Administración do Estado ou da comunidade autónoma, a dirección da Agadic e as unidades administrativas encargadas da tramitación e seguimento do expediente respectivo, poderán comprobar en todo momento a aplicación das subvencións concedidas para os fins programados e levará a cabo as funcións de control, así como de avaliación e seguimento dos labores e demais actuacións que derivasen destas bases. Para estes efectos, os beneficiarios deberán cumprir coas obrigas de comprobación que se establezan nesta resolución e na de adxudicación da subvención. Para realizar estas funcións, poderanse utilizar cantos medios estean á disposición tanto da dirección da Agadic, para comprobar o cumprimento dos requisitos exixidos nesta resolución e na restante normativa vixente que resulte de aplicación.
Segunda.-A dirección da Agadic e as unidades administrativas deste organismo, poderán requirir en todo momento, como actuacións encamiñadas á comprobación da veracidade dos datos aducidos, a presentación da documentación orixinal e complementaria que se considere necesaria, para acreditar mellor o exacto cumprimento das condicións exixidas e recollidas nesta convocatoria, agás aquela que de acordo co artigo 35 f) da Lei 30/1992, do 26 de novembro, de réxime xurídico das administracións públicas e do procedemento administrativo común, xa se atope en poder da Administración actuante, sempre e cando non transcorresen máis de cinco anos desde o remate do procedemento a que corresponda e non sufrise modificación ningunha desde a súa presentación. Neste mesmo sentido, a presentación da instancia polo solicitante ou solicitantes beneficiarios implicará a autorización a este organismo para proceder á comprobación e conseguinte verificación destes datos ante os servizos tributarios e sociais
correspondentes, e a solicitar os certificados de débedas preceptivos, consonte o disposto na cláusula sexta, punto 3º desta convocatoria de subvencións públicas.
Terceira.-Cando nas subvencións á modalidade A a solicitude sexa presentada por unha unión temporal de empresas (UTE), o requisito de domicilio ou sede social na Comunidade Autónoma de Galicia considerarase cumprido cando unha das empresas integradas nela o cumpra. Neste caso, a subvención concedida poderá ser executada pola empresa con domicilio ou sede social na comunidade autónoma ou pola propia UTE. En calquera caso, polo menos un 70% do importe da subvención deberá corresponder a gastos efectuados na comunidade autónoma.
Disposicións derradeiras
Primeira.-Posibilidade de recurso.
Esta resolución é definitiva na vía administrativa, consonte o artigo 20.2º k) da Lei 9/2007, do 13 de xuño, de subvencións de Galicia, e contra ela cabe interpor recurso de reposición ante a Presidencia do Consello de Dirección da Axencia Galega das Industrias Culturais no prazo dun mes, contado desde o día seguinte á data da súa publicación no DOG e de acordo co disposto nos artigos 118 e 119 da Lei 30/1992, do 26 de novembro, de réxime xurídico das administracións públicas e do procedemento administrativo común, na súa redacción dada pola Lei 4/1999, do 13 de xaneiro.
Segunda.-Entrada en vigor.
Esta resolución entrará en vigor o día seguinte ao da súa publicación no Diario Oficial de Galicia.
O que se fai público para o seu xeral coñecemento.
Santiago de Compostela, 12 de xaneiro de 2009.
Ánxela Bugallo Rodríguez
Presidenta do Consello de Dirección da Axencia Galega das Industrias Culturais
Ver referencia pdf "01900D011P036.PDF"
ANEXO XXI
Ver referencia pdf "01900D011P036.PDF"
ANEXO XXII
Ver referencia pdf "01900D011P036.PDF"
ANEXO XXIII
Ver referencia pdf "01900D011P036.PDF"